"Визиготско краљевство" у Тулузу је уништио франачки краљ Хлодовех I 507. године у бици код Вујеа. У то доба, Визиготима је владао Аларик II, Еуриков син, који је погинуо у сукобу са Францима. Хлодовех је нешто раније прихватио "правоверно хришћанство", те је одлучио да очисти Галију од јеретика, међу које су спадали и Визиготи, који су били аријанци. Борбу са Францима наставио је нови краљ, незаконити Аларихов син Гесалих (507—511), али без успеха — Франци су убрзо спалили Тулуз, а Гесалиха ухватили и погубили. Франке је зауставио остроготски краљ, Теодорик Велики, који је делимично страховао и за своје недавно утврђено краљевство у Италији, а делимично је бранио и интересе свог унука, Амалариха.